

V. évf. 8. szám **Nagyböjt 2. Vasárnapja** 2018. február 25.

**A Magyar Katolikus Püspöki Konferencia körlevele a 2018. évi nagyböjti tartósélelmiszer-gyűjtésről**

Kedves Testvérek!

A nagyböjti időben a szentmise prefációja arra hívja fel a figyelmünket, hogy a lelki ké-
születünk három részből áll: **„önmegtagadással dicsőítsünk téged, bűnös vágyainkat féken tartsuk, és a nélkülözőket segítve atyai jóságodat kövessük.”** *(nagyböjti III. prefáció)*

A „nélkülözőket segítve atyai jóságodat kövessük”felszólítás közös gyakorlására hívjuk a testvéreket, amikor idén újra meghirdetjük a nagyböjti tartósélelmiszer-gyűjtést templomainkban. Ezzel két egyházi hagyományt elevenítünk fel, hiszen az első század keresztényei a szentmisére hozták magukkal a szegényeknek szánt adományaikat.

Régi böjti hagyomány volt az egyházban, hogy a böjtöléssel megtakarított javakat a szegényeknek ajánlották fel. Ezeket a példákat követve, kérjük, hozzák el a szentmisékre tartósélelmiszer-felajánlásukat és tegyék a templomban erre kijelölt helyre.

A legkisebb adománnyal is a felebaráti szeretet csodája valósul meg közöttünk. A templomainkban összegyűjtött élelmiszerek nemcsak táplálékot jelentenek, hanem üzenetet is visznek magukkal, a Gondviselő Isten kézzelfogható szeretetét a nélkülöző családokba.

Ferenc pápa az idei nagyböjti körlevelében így buzdít bennünket:

„Az *alamizsnálkodás* gyakorlása által megszabadulhatunk a kapzsiságtól és felfedezhetjük, hogy a másik ember a testvérünk: amim van, soha nem teljesen az enyém. Mennyire szeretném, hogy az adakozás valódi életstílussá válna mindenkiben! Bárcsak követnénk keresztényekként az apostolok példáját, és meglátnánk a másokkal való osztozás lehetőségében az Egyházban megélt közösség kézzelfogható tanúságtételét. Ennek kapcsán felidézem Szent Pál felszólítását, amikor a korintusi hívekhez fordult a jeruzsálemi közösségnek szánt pénzgyűjtés ügyében: *„…mert javatokra válik”* (*2Kor* 8,10).

Ez különösen is igaz Nagyböjtre, amikor számos szervezet tart gyűjtést nehéz helyzetben lévő egyházaknak és népeknek. Bárcsak mindennapi kapcsolatainkban is, minden olyan testvérünkkel szemben, aki segítséget kér, arra gondolnánk, hogy ez egy felhívás a Gondviselés részéről. Minden adakozás alkalom számunkra, hogy részt vegyünk abban, ahogyan Isten gondját viseli gyermekeinek. Ha ma engem használ fel arra, hogy segítsen egy testvéremen, hogy ne gondoskodna az én szükségemről is legközelebb ő, akit senki nem múlhat felül nagylelkűségben?”

Tegyünk tanúságot az irgalmas szeretet gyakorlásáról, és lehetőségeinkhez mérten tartós élelmiszerrel járuljunk hozzá a Katolikus Egyház segélyakciójához. Ezt megtehetik a jövő heti vasárnapi szentmiséken és az azt követő hétköznapokon, **március 4-től 11-ig.** Adományaikat a karitász juttatja majd el a rászorulókhoz. A korábbi években meghirdetett gyűjtésünk eredményeképpen családok ezreit tudtuk segíteni azokkal a segélycsomagokkal, amelyeket a hívek adományaiból juttattunk el a rászorulókhoz. Ha ezt mindannyian megtesszük és legalább 1 kg adományt hozunk a templomba, újra nagyon sok családnak tudunk segíteni az irgalmas Jézus példáját követve.

Telefonos **adományvonalon** is bekapcsolódhatunk a karitász segítő munkájába. Ha hívjuk a **1356-os telefonszámot,** hívásonként **500 forinttal** segítünk.

1% segítség, 100% szeretet.

Kérjük, hogy aki teheti, adója egy százalékával is támogassa a Katolikus Karitász karitatív szolgálatát: a Karitászt Támogató Alapítványt. Köszönjük a szegényeknek szánt adományaikat! (**Karitászt Támogató Alapítvány adószáma: 19666275-1-43**)

Kelt: Budapest, 2018. nagyböjt 2. vasárnapján

*a Magyar Katolikus Püspöki Konferencia*

**HIRDETÉSEK**

Bercelen a 4. csoport takarít.

A mai perselyadományokkal a katolikus iskolákat támogatjuk.

2018.02.26. H 17:00 Szentmise a Galgagutai Templomban

 18:00 Becskei, szécsékei gazdasági tanács ülése a Becskei Plébánián

 téma: 2017-es év zárszámadása, 2018-as év költségvetése

2018.02.27. K 17:00 Szentmise a Nógrádkövesdi Templomban

 18:00 Berceli, nógrádkövesdi, vanyarci, galgagutai gazdasági tanács ülése

 a Berceli Plébánián, téma: 2017-es év zárszámadás, 2018-as év költségvetés

 18:00 Szentmise a Berceli Templomban + *Csordás Emmánuel Lázár Gábriel*

2018.02.28. Sz 17:30 Szentségimádás a Berceli Templomban

2018.03.01. Cs 17:30 Szentségimádás a Berceli Templomban

2018.03.02. P 08:30 Szentmise a Berceli Templomban

 17:00 Keresztúti ájtatosság a Berceli Templomban

2018.03.03. Sz 9:00 **Galgamenti ifjúsági találkozó.**

Helyszín: Zsámbok, Szent Erzsébet tér 8. A találkozó témája: Lelkiségünk alappillérei: Szentlélekre figyelő. Mi is vár majd Téged? Fergeteges játékok, kiscsoportos beszélgetés, Szentségimádás és minden mi jó. A napot Szentmisével zárjuk, ami 16:30-kor kezdődik. Ezt követően várunk Téged egy kis kötetlenebb együttléttel is, tea és társasjátékok mellett. Ha bármi kérdésed akad, keresd fel a Facebook eseményt vagy fordulj bátran a Galgás régiófelelősökhöz, vagy Robi Atyához.

 15:30 Igeliturgiaa Vanyarci Templomban

 17:00 Szentmise a Berceli Templomban ‒ *Juhász Levente keresztelése*

 18:00 Ifi-klub a Berceli Plébánián

**2018.03.04. V** **08:30 Szentmise a Berceli Templomban** ‒ *bérmálkozók reddíció*

 **10:30 Szentmise a Galgagutai Templomban** *‒ betegek kenetének
 kiszolgáltatása, elsőáldozók befogadása*

 **10:30 Igeliturgia a Becskei Templomban**

 **12:00 Szentmise a Nógrádkövesdi Templomban** *‒ betegek kenetének
 kiszolgáltatása*

 **12:00 Igeliturgia a Szécsénkei Templomban**

**Hivatali ügyintézés:** Római Katolikus Plébánia 2687 Bercel, Béke u. 20.

tel: 0630/455-3287 web: [http://bercel.vaciegyhazmegye.hu](http://bercel.vaciegyhazmegye.hu/), e-mail: bercel@vacem.hu

Bankszámlaszám: 10700323-68589824-51100005